Foto: Paun Paunović/Cropix

PRIJE osam dana marjanski koljač navodno je opet napao. U pitanju je bila japanska turistica koja se sama odlučila prošetati Marjanom. Policija je informaciju dobila od žene kod koje je bila smještena. Napad je Japanka uzgred spomenula u svom pismu koje joj je ostavila na rastanku. Ne zna se kako je izbjegla tragičnu sudbinu Meksikanke Selene Macedo. Moguće da je netko naišao.

Marjan pod policijskom opsadom, a koljač ponovno napao?

Čudi ovaj napad jer Marjan je posljednjih mjesec dana okupirala splitska policija. Nema gdje ih nema. Od vrha do ulaza. Pretvaraju se da su turisti, stopili su se s okolinom i samo čekaju da se marjanski koljač vrati na mjesto zločina. Dežura se i danju i noću, kada se termovizijskim kamerama pregledava šuma i vrebaju sumnjivci. Kako to da je Japanka napadnuta, a o tome policija doznaje iz druge ruke? Koje su to područje propustili "pokriti" da se takvo što ponovno moglo dogoditi? Pitanja je mnogo, odgovora malo.

Privode sve po redu, koljač i dalje nedostupan?

Tekst se nastavlja ispod oglasa

Posljednjih tjedan dana policija privodi sve koji im se iz ovog ili onog razloga učine zanimljivim. Sportaši i rekreativci, svi po redu. Provjeravaju im DNK. Napretka u istrazi, međutim, i dalje nema.

Unatoč velikim naporima policije, Marjan je tako i dalje nesigurno mjesto za život. Posjeti Splićana drastično su se smanjili, sada malo tko na Marjan odlazi sam, no ima i takvih. Turisti su mahom neinformirani o događaju koji je prije mjesec dana bacio veliku sjenu na Split.